

**Odgovori na novinarska vprašanja glede uporabe plačilnih kartic**

* **Ali razpolagate s podatkom, koliko plačilnih kartic na uporabnika imamo Slovenci in kakšna je primerjava z EU?**

Konec leta 2022 je bilo v Sloveniji izdanih približno 3,5 milijona plačilnih kartic, kar je približno 1.7 plačilne kartice na prebivalca.

Glede na primerjavo z EU, se število plačilnih kartic na prebivalca v različnih državah EU razlikuje, sicer pa je povprečje v EU enako podatku za Slovenijo (vir: ECB).

* **Kolikšen je delež kartičnega poslovanja v primerjavi z gotovinskim?**

Delež kartičnega poslovanja v primerjavi z gotovinskim poslovanjem se lahko razlikuje med državami, na splošno pa je zaslediti trend v naraščanju kartičnega poslovanja in upadanju gotovinskega poslovanja. Sploh, ker nekatere države v EU usmerjeno in načrtno promovirajo brezgotovinsko in digitalno poslovanje.

V državah EU, zlasti v času epidemije Covid 19, je kartično plačevanje postalo priljubljen in priročen način plačevanja blaga in storitev. Z naraščanjem števila plačilnih kartic in spodbujanjem digitalnega poslovanja ter hitremu prilagajanju trgovcev na nove trende in plačilne navade potrošnikov pa se delež kartičnega poslovanja še povečuje.

Po podatkih študije Evropske centralne banke iz decembra 2022 o plačilnih navadah potrošnikov v območju evra je gotovina sicer še vedno najpogosteje uporabljeno plačilno sredstvo na prodajnem mestu, vendar njen delež upada.

Hkrati se je trend k elektronskim plačilnim sredstvom s pandemijo pospešil in veliko potrošnikov še naprej uporablja elektronske plačilne metode. Delež spletnih nakupov kot odstotek vseh vsakodnevnih transakcij v euroobmočju se je močno povečal in leta 2022 znaša 17 %, s 6 % leta 2019. Pri nakupih na prodajnem mestu se je delež kartičnih plačil povečal povečalo za 9 odstotnih točk na 34 % v letu 2022, pri čemer brezstična plačila zdaj predstavljajo večino kartičnih plačil.

Kartice veljajo za hitrejše in enostavnejše za uporabo ter zmanjšujejo potrebo po zagotavljanju in prenašanju večjih količin gotovine. Kartice so najpogosteje uporabljeno plačilno sredstvo za plačila višjih vrednosti in vrednostno predstavljajo večji delež plačil kot gotovina.

* **V nekaterih državah EU (konkretno Švedska) v nekaterih trgovinah ni več mogoče plačevati z gotovino, saj sprejemajo le plačilne kartice. Je to trend, ki ga lahko pričakujemo tudi v Sloveniji?**

Trend, ki ga opisujete je znan kot »brezgotovinska družba (cashless society), Švedska pa je ena izmed vodilnih držav na tem področju in je močno usmerjena k brezgotovinskemu načinu plačevanja. To pomeni, da se v številnih trgovinah, restavracijah, javnih prevoznih sredstvih plačuje le s karticami in drugimi digitalnimi sredstvi (digitalizirana kartica v mobilnih napravah) plačevanja oz. je možno sprejemanje izključno brezgotovinskih plačil.

Glede na splošni trend državah EU in tudi v svetu obstaja verjetnost, da bodo tudi druge države, tudi Slovenija, sledile tej poti. Vendar je potrebno ob tem upoštevati, da se plačilne navade po posameznih državah razlikujejo zaradi nacionalnih specifičnih okoliščin in same kulture poslovanja.

Prednosti brezgotovinske družbe vključujejo večjo učinkovitost in manj stroškov poslovanja za podjetja, poleg tega brezgotovinsko poslovanje pripomore k sledljivosti in nadzoru finančnih transakcij in preprečevanju sive ekonomije. Ob vsem tem pa je potrebno upoštevati tudi pomisleke glede vplivov na segment potrošnikov, ki nimajo dostopa do elektronskih načinov plačevanja, hkrati pa je potrebno posebno pozornost nameniti tudi preprečevanju tveganj za morebitne zlorabe in ustrezno ozaveščanje uporabnikov.

* **Zakaj je kartično poslovanje boljše od gotovinskega (če je)?**

Kartično poslovanje mnogi vidijo kot hitrejše in enostavnejše sredstvo plačevanja saj ima veliko prednosti v primerjavi z gotovinskim poslovanjem. Je varnejše, praktično in še posebej priročno z uporabo digitalnih plačilnih metod. Ponuja mednarodno uporabnost brez potrebe po menjavi valut, sledljivost transakcij za zagotavljanje večje preglednosti transakcij in preprečevanje sive ekonomije, itd.

Seveda se sooča tudi z izzivi kot je na primer odvisnost od internetne oziroma druge ustrezne komunikacijske povezave, potreba po ustrezni strojni in programski opremi ter digitalni infrastrukturi, zato je treba poiskati ravnotežje med obema metodama plačevanja, odvisno od situacije in kraja, kjer se plačilo izvaja.

Združenje bank Slovenije
Ljubljana, 19. julij 2023